奕䜣

缩略图
恭忠亲王奕䜣（满语：ᡳ ᡳᠨ，转写：I Hin；1833年1月11号－1898年5月29号），号乐道堂主人，满洲爱新觉罗氏、道光帝第六子，咸丰帝同父异母阿弟，生母是静妃博尔济吉特氏，道光帝遗诏封“和硕恭亲王”。统称“六王爷”。伊是晚清有名个肉食者，也是洋务派代表人物搭交关近代化工程个推动人。

 生平 
小辰光师从卓秉恬、贾桢，脑子活络，得到道光帝欢喜，弗过，因为咸丰个老师杜受田传授伊一些讨人欢喜个技巧，让道光帝还是选择让咸丰作为自家个继承人。咸丰登基之后，拿奕䜣封成恭亲王，虽然表面上蛮尊敬推崇，弗过实际浪对迭个皇阿弟，也是有交关防范，让奕䜣嘸机会掌握实权。

1860年事体发生变化，在第二次鸦片战争当中，咸丰帝因为判断失误，为避免畀英法联军活捉，只好跑路到热河避暑山庄，临走之前伊让奕䜣当自家个全权钦差大臣，负责搭英、法、俄个谈判工作，在拉迭个过程当中，奕䜣逐渐熟悉同洋人打交道，最后签订《北京条约》，个辰光，伊个阿哥咸丰躲在避暑山庄弗肯回北京，个能，恭亲王在拉留守北京个大臣当中个声望，就更加高哉。

1861年七月，咸丰皇帝驾崩，之后，京城当中有交关人侪期待恭亲王好畀任命为议政王，辅佐同治皇帝。弗过，咸丰却让肃顺等掌握政治权利。让咸丰个两个老婆同恭亲王侪邪气弗满意，导致辛酉政变爆发，之后，奕䜣同慈禧太后、慈安太后一道拿肃顺为代表个八个顾命大臣做脱，从此开始作为外庭掌权人，执掌满清帝国个命脉。

1860-1880年代，奕䜣出任、兼任总理衙门首席大臣、领班军机大臣、议政王，是朝廷当中顶有权势个人物，也同曾国藩、李鸿章等人一道，推动晚清开始走洋务道路，向近代化转型。在拉迭个过程当中，伊积累大量人脉，声望，也逐步让慈禧感到妒嫉、怨恨。个能，到1884年清法战争爆发辰光，慈禧太后就借口伊做事体弗出力，拿伊一切职务侪剥夺，让伊下野。

之后，奕䜣就隐居多北京西面山当中个戒台寺，嘸过问政治。一直到1894年，因为日清战争当中实在结果太推板，慈禧才被迫同意让奕䜣出山，重新回到军机处。弗过，个辰光个奕䜣已经一点进取心也嘸哉，伊一点建议也给弗出来，混混僵僵过了三年，终于死脱。

 遗迹 
恭王府，在拉北京市西城区什刹海地区，老早是和珅个宅邸，后势来和珅畀抄家之后，和珅之宅，赏把庆郡王永璘居住；和珅之园，赏把成亲王永瑆居住。一直到咸丰年，庆郡王个后代奕劻畀降封辅国将军，搬出去，此地就赏赐把奕䜣当住所。1921年，奕䜣个孙子拿此地卖把天主教会，成为辅仁大学校舍。

Category:满人
Category:清朝政治人物
Category:北京人
Category:爱新觉罗氏
Category:军机大臣